**13. napirend**

**E L Ő T E R J E S Z T É S**

**Salföld Község Önkormányzata Képviselő-testületének**

 **2023. február 22-én tartandó nyilvános ülésére**

**Tárgy: temetővel kapcsolatos díjak felülvizsgálata**

**Előterjesztő**: Fábián Gusztáv, polgármester

**Előkészítette:** dr. Takács Katalin, aljegyző

\_\_\_\_\_\_\_\_\_\_\_\_\_\_\_\_\_\_\_\_\_\_ Jogszabállyal nem ellentétes

 Előterjesztő

 ­­\_\_\_\_\_\_\_\_\_\_\_\_\_\_\_\_\_\_\_\_\_\_\_

 dr. Szabó Tímea

 címzetes főjegyző

**Tisztelt Képviselő-testület!**

# Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 2. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladat különösen a településüzemeltetés (*köztemetők kialakítása és fenntartása*, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása).

A temető fogalma a temetőkről és a temetkezésről szóló 1999. évi XLIII. törvény (a továbbiakban: Ttv.) 3. § a) pontjában kerül meghatározásra, mely szerint a Ttv. alkalmazásában a *temető* a település közigazgatási területén belüli, beépítésre szánt vagy beépítésre nem szánt, építési használata szerinti zöldfelületi jellegű különleges terület, amely kegyeleti célokat szolgál, közegészségügyi rendeltetésű, és amelyet az elhunytak eltemetésére, a hamvak elhelyezésére létesítettek és használnak, vagy használtak.

A Ttv. 3. § b) pontja szerint a Ttv. alkalmazásában a *köztemető* az önkormányzat tulajdonában lévő temető, továbbá az a nem önkormányzati tulajdonban lévő temető vagy temetőrész, amelyben az önkormányzat - a temető tulajdonosával kötött megállapodás alapján - a köztemető fenntartására vonatkozó kötelezettségét teljesíti.

A Ttv. 40. § (2) bekezdése szerint a temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg

*a)* a temetési hely, illetőleg az újraváltás díját,

*b)* a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,

*c)* a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,

*d)* a temetőbe való behajtás díját.

A Ttv. 40. § (3) bekezdés alapján a (2) bekezdésben meghatározott díjfajtákon belül a köztemetőkre vonatkozó díjak mértékét az önkormányzat rendeletben állapítja meg. A díjmértékeket évente felül kell vizsgálni.

A Ttv. 40. § (4) bekezdése szerint az egyes díjfajtákon belül a temetőben vállalkozásszerűen munkát végzők által fizetendő temetőfenntartási hozzájárulási díj mértéke az adott évben az egyes sírhelyekre megállapított megváltási díjtételek egyszerű számtani átlagának 5%-át nem haladhatja meg.

A Ttv. 40. § (5) bekezdése szerint a települési önkormányzat képviselő-testülete, fővárosban a közgyűlés a díj megállapításakor kikéri a fogyasztók területileg illetékes érdek-képviseleti szerveinek véleményét.

A Ttv. 40. § (6) bekezdése szerint a temető üzemeltetője a szabályzatban megállapított díjakon felül más díjat nem állapíthat meg. Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.

A Ttv. 40. § (2) bekezdésében felsorolt díjak szabályozása kötelező akkor is, ha az önkormányzat nem kíván díjfizetési kötelezettséget előírni, ekkor az ingyenességet díjfajtánként kell rögzíteni a rendeletben.

Salföld Község Önkormányzata Képviselő-testületének a köztemető rendjéről, használatának, igénybevételének szabályairól szóló 9/2014.(X.9.) önkormányzati rendeletének (a továbbiakban: Rendelet) 1. mellékletében a temetővel kapcsolatos díjak az alábbiak szerint kerültek meghatározásra:

„A temetővel kapcsolatos díjak

1. A temetési hely, illetőleg az újraváltás díja 30.000 Ft egyszemélyes sírhely, 60.000,- Ft kétszemélyes sírhely esetén úgy, hogy egy sírhelybe egy koporsó és rátemetéssel egy urna helyezhető el, vagy egy urna és rátemetéssel egy urna helyezhető. Rátemetés esetén az urna elhelyezés díja: 10.000,- Ft

2. A temetkezési szolgáltatok kivételével a temetőben vállalkozásszerűen munkát végzők által fizetendő temető fenntartási hozzájárulás díja 0 forint.

3. A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díj: 10. 000 Ft / alkalom.

4. A temetőbe való behajtás díja: 0 Ft.”

2022. évben a temető fenntartására az Önkormányzat 194.493 Ft-ot költött, továbbá 370.000 Ft értékben történt beruházás (lépcső készítés), a bevétel 90.000 Ft volt.

2023. évre a temető működtetésére 324.000 Ft került tervezésre.

A Ttv. 6. § (4) bekezdése szerint köztemető esetében a temető használatának rendjéről önkormányzati rendeletben, egyéb temetők esetében temetőszabályzatban kell rendelkezni.

A temetőkről és a temetkezésről szóló [1999. évi XLIII. törvény](https://njt.hu/jogszabaly/1999-43-00-00) végrehajtásáról szóló 145/1999. (X. 1.) Korm. rendelet (a továbbiakban: Korm. rendelet) 33. § (2) bekezdése szerint urnát urnatartóban a sír felületére is el lehet helyezni. Az egy urnafülkébe vagy urnasírba elhelyezhető, valamint a sírhelybe (sírboltba) temethető urnák számát a temető tulajdonosa (üzemeltetője) a szabályzatban határozza meg.

Amennyiben a Képviselő-testület a felülvizsgálat eredményeként a díjakat módosítani kívánja, úgy azt előzetesen véleményeztetni kell a fogyasztók területileg illetékes érdekképviseleti szervével, ezért javaslom most e vonatkozásban a módosítási szándékról határozat hozatalát, mely alapján a díjak véleményeztetésre kerülnek, és a következő testületi ülésre a rendelet módosítás beterjesztésre kerül.

A temetői létesítmények igénybevételi díja esetében célszerű volna konkrétan megjelölni a rendeletben, hogy az igénybevételi díj milyen létesítményre vonatkozik.

**Határozati javaslat:**

**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…./2023. (….) HATÁROZATA**

***A temetővel kapcsolatos díjak felülvizsgálatáról***

Salföld Község Önkormányzata Képviselő-testülete a köztemető rendjéről, használatának és igénybevételének szabályairól szóló 9/2014. (X.09.) önkormányzati rendeletében szabályozott, temetővel kapcsolatos díjakat felülvizsgálta, ami alapján megállapítja, hogy

1. a díjakat nem kívánja módosítani;
2. a díjakat az alábbiak szerint kívánja módosítani:

…………………..

Felkéri a jegyzőt a szükséges véleményeztetési eljárás lefolytatására, valamint arra, hogy a rendelet módosításának tervezetét terjessze a Képviselő-testület elé.

Felelős: dr. Szabó Tímea, címzetes főjegyző

Határidő: a következő tervezett testületi ülés.